S'obre la nova convocatòria que afavoreix la participació de projectes de les àrees de les ciències socials, les arts i les humanitats
L'edició 2016 també inclou una nova modalitat d'àmbit europeu i facilita a les empreses la cerca de fonts de finançament compatibles
El Govern, a través de la Secretaria d'Universitats i Recerca, posa en marxa la campanya 2016 del Pla de Doctorats Industrials que incorpora novetats importants per potenciar nous àmbits de la recerca, després de l'èxit de les passades edicions.
Una de les novetats més destacades és l'atorgament d'un màxim de 15 ajuts per a fundacions i associacions sense ànim de lucre i entitats vinculades al sector públic, entre d'altres.
Segons el Secretari d'Universitats i Recerca, Arcadi Navarro, "la finalitat d'aquests nous ajuts és facilitar que la recerca i la innovació arribin també a uns àmbits vitals per a la nostra societat com són el de les ciències socials, les arts i les humanitats".
Amb l'objectiu de respondre a la realitat actual, on la recerca és cada dia més internacional i global, s'ha introduït una nova modalitat de doctorat industrial, amb la qual, els grups de recerca de Catalunya podran col·laborar i desenvolupar projectes amb empreses que no tinguin el centre de treball a Catalunya, sinó a un altre país de la Unió Europea.
A més de l'ajut, destinat al grup de recerca, es finançarà la matrícula, la borsa de mobilitat internacional i la formació transversal del doctorand.
En la línia de facilitar la participació d'empreses en altres convocatòries d'ajuts i en la cerca de fonts de finançament compatibles, l'actual convocatòria s'acull al Reglament General d'Exempció per Categories (RGEC).
Des de l'inici del Pla de Doctorats Industrials, que es van iniciar a finals del 2012 amb un pla pilot i que aquest 2016 arriben a la quarta edició, s'han posat en marxa més de 240 projectes d'R+D+I, amb la col·laboració de les universitats catalanes, tant públiques com privades, conjuntament amb 176 empreses, des de start-ups fins a grans companyies i en tots els àmbits (ciències, enginyeries, ciències de la salut i humanitats, entre d'altres).
El Pla ha permès mobilitzar 34 milions d'euros, dues terceres parts dels quals compromesos per les empreses.
L'objectiu del Pla de Doctorats Industrials és contribuir a la competitivitat i internacionalització del teixit empresarial i de recerca català, reforçar els instruments per captar el talent que genera el país i situar els futurs doctors en condicions de desenvolupar projectes d'R+D+I en una empresa.
L'element essencial del Pla és el projecte de recerca de l'empresa en què el doctorand desenvolupa la seva formació investigadora, en col·laboració amb una universitat, i que és objecte d'una tesi doctoral.
Els doctorats industrials permeten a les empreses accedir als grups de recerca capdavanters i a l'ús de les seves infraestructures, així com obtenir ajuts econòmics i beneficiar-se de les deduccions i bonificacions fiscals.
A les universitats, els facilita la transferència de la seva tecnologia i els seus coneixements a l'entorn productiu i reforça els seus vincles amb el món empresarial.
Als doctorands els permet formar-se en un entorn altament innovador amb una doble supervisió, acadèmica i empresarial, en el marc d'un contracte laboral de tres anys i amb diversos avantatges, com la matrícula gratuïta o una borsa de mobilitat.
El Pla està gestionat per l'Agència de Gestió d'Ajuts Universitaris i de Recerca (AGAUR) i compta amb la col·laboració de la Fundació Catalana per a la Recerca i la Innovació (FCRI) per a la seva dinamització.
Així mateix, té el suport de les 12 universitats catalanes i el món empresarial per afavorir la transferència de coneixement al sector productiu.